‘કોણ જાણે શું લઈને બેઠો છે ? સમજ નથી પડતી. લાવ જોવા દે તો… અરે ! આ તો ‘સફારી’, પાછું આ ક્યાંથી તારા હાથમાં આવી ગયું ? એક બાજુ લેસન અને ભણવાના ટાઇમનાં તો ફાંફાં પડી ગયાં છે. ટ્યૂશનવાળા સાહેબ કાલેય ફરિયાદ કરતા હતા કે ‘લેસન પૂરું નથી કરતો’ તેમાં વળી આ ‘સફારી’ હાથમાં આવ્યું ? કોણ જાણે ક્યાંથી આવુંઆવું તારા હાથમાં આવી જાય છે ! નથી ભણવામાં ઠેકાણાં. પરીક્ષા તો જોતજોતામાં આવી જશે. આજે તો આવવા દે તારા પપ્પાને હું કહી જ દેવાની છું. કાલે વળી પેલું બીજું લઈને આવ્યો હતો. રોજરોજ તમને આવાં મૅગેઝિનો કોણ લાવી આપે છે ! તારું ભણવાનું બગડે નહીં એટલે એ બધાં મૅગેઝિનો હું મંગાવતી નથી ત્યારે તું તો ગમે ત્યાંથી એ બધું લઈ જ આવે છે. કરવું શું ? મને તો કાંઈ સમજ પડતી નથી.’